དགུ་པ།དམ་པའི་ཆོས་དང་སྒྱུ་རྩལ་གྱི་ནུས་པ་ལ་བརྟེན་ནས་སྐད་ཡིག་སྲུང་སྐྱོབ་དང་ཉམས་གསོ་བྱ་བ་སྟེ།ཕ་སྐད་ཀྱི་ཐོག་ནས་དམ་པའི་ཆོས་ཀྱི་ངག་འདོན་ནམ་ཆོ་ག་བཀླག་པ་དང་བློ་ལ་འཛིན་པ་དང་ཆོས་ཀྱི་གཞུང་ལ་འཆད་ཉན་བྱ་བ་ནི་སྐད་ཡིག་སྲུང་སྐྱོབ་བྱེད་པའི་བཙན་རྫོང་ལྟ་བུ་ཡིན་ཏེ།སྐད་རིག་པའི་མཁས་དབང་ཁི་རེ་སི་ཐིལགྱིས།དེ་ལྟར་སྟོབས་ཞན་པའི་སྐད་རིགས་རྣམས་ཁོང་ཚོའི་འཚོ་བའི་ནང་གི་གལ་ཆེ་བའི་གནས་དག་ནས་ཉམས་པར་འགྱུར།འོན་ཀྱང་ཆོས་ལུགས་ནི་རྟག་པར་ཆེས་ཐ་མའི་བཙན་ས་ལྟ་བུ་ཡིན་ནོ་ཞེས་དང༌།སྲོལ་རྒྱུན་ཆོས་ལུགས་ཀྱི་དད་པ་དང་ཆོ་ག་ནི་འདིའི་སྐབས་སུ་ལྷག་པར་གལ་ཆེ་བ་ཡིན་ཏེ།གང་གི་ཕྱིར་ཞེ་ན།ཆོས་ལུགས་དང་སྒྱུ་རྩལ་འདྲ་སྟེ།མི་རིགས་ཀྱི་སྐད་ཡིག་སླར་གསོའི་སྒུལ་ཤུགས་སློང་ནུས་པའི་ཕྱིར་རོ་ཞེས་ཟེར་བ་ལྟ་བུའོ།།དེ་ཡང་ཨ་ཧྥེ་རི་ཀ་སོགས་སུ་ཡུལ་སྐད་མང་པོ་དབྱིན་ཇིའི་སྐད་ཀྱིས་བཅོམ་ནས་མེད་པར་བྱས་པའི་ཚེ་ཆོས་ལུགས་ཀྱི་ཁོངས་སུ་གཏོགས་པའི་བརྗོད་བྱ་དག་ནི་ཐ་སྙད་གཞན་ཐམས་ཅད་ནུབ་པའི་རྗེས་སུ་ད་དུང་ལྷག་ནས་ཡོད་པ་དང༌།བརྗོད་བྱ་ཆོས་ལུགས་ལ་དད་པ་དང་འདུན་པ་བྱེད་པའི་དབང་གིས་དེའི་རྗོད་བྱེད་ཕ་སྐད་ལའང་དོན་གཉེར་བྱེད་པར་འགྱུར་བའི་ཕྱིར་རོ།།སྒྱུ་རྩལ་གྱི་ནུས་པས་ཀྱང་ཕ་སྐད་སྲུང་སྐྱོབ་དང་སླར་གསོ་བྱ་ནུས་ཏེ།ཕ་སྐད་ཀྱིས་གླུ་ལེན་པ་དང༌།ཟློས་གར་དང་གར་ཆུང་འཁྲབ་པ་དང༌།སྒྲུང་ངམ་གཏམ་རྒྱུད་དང་ཁ་ཤགས་བཤད་པ་དང༌།གཞན་ཡང་གླུ་སོགས་འདི་རྣམས་དང་མཚོན་དོན་སྣ་ཚོགས་པ་ཅན་གྱི་སྒྱུ་རྩལ་ལ་བརྟེན་ནས་ཕ་སྐད་སྲུང་སྐྱོབ་དང་སླར་གསོ་དགོས་པའི་དོན་རྣམས་མང་ཚོགས་ལ་གོ་བར་བྱས་ནས་མི་རྣམས་ལ་ངར་ཤུགས་སློང་བར་བྱེད་པའི་ཕྱིར་རོ།།